b'\n_START_ARTICLE_\nMoud\xc3\xa1rin majakka\n_START_SECTION_\nHistoria\n_START_PARAGRAPH_\nMoud\xc3\xa1rin majakka rakennettiin Kytheran ollessa brittivallan alla, ja se valmistui vuonna 1857. Majakka ja sen yhteydess\xc3\xa4 olevat asuinrakennukset rakennettiin huokoisesta ja pehme\xc3\xa4st\xc3\xa4 kivest\xc3\xa4. Alueelle aikoinaan saapunut raemyrsky sai aikaan reiki\xc3\xa4 majakkatornin pohjoispuolelle ja asuinrakennuksiin. Majakassa oli alun perin Chance Brothersin valmistama py\xc3\xb6riv\xc3\xa4 ensiluokkainen linssi. Linssin avulla valo n\xc3\xa4kyi 45 kilometrin p\xc3\xa4\xc3\xa4h\xc3\xa4n. T\xc3\xa4m\xc3\xa4n ja korkeuden ansiosta majakan valo oli yksi ensimm\xc3\xa4isist\xc3\xa4 valoista, mink\xc3\xa4 Kreikkaa l\xc3\xa4hestyv\xc3\xa4t alukset havaitsivat. Valon lis\xc3\xa4ksi aikoinaan p\xc3\xa4iv\xc3\xa4aikaan k\xc3\xa4ytettiin my\xc3\xb6s lippuja merkiksi aluksille. Vuonna 1901 majakka kunnostettiin ja se alkoi toimia kerosiinilampulla. Toisessa maailmansodassa Moud\xc3\xa1rin majakka ei ollut toiminnassa, ja se k\xc3\xa4ynnistettiin uudelleen vuonna 1945. Majakka k\xc3\xa4rsi sodassa pieni\xc3\xa4 vaurioita. Vuonna 1989 majakka automatisoitiin aurinkoenergialla toimivaksi, mutta silti majakassa asuu yh\xc3\xa4 majakanvartija.'